വെസ്റ്റിൻഡീസിനു വേണ്ടി രാജ്യാന്തര ക്രിക്കറ്റിൽ കളിക്കുന്ന താരവും വെസ്റ്റ് ഇൻഡീസ് ടെസ്റ്റ്,nഏകദിന ടീമുകളുടെ നായകനുമാണ് ജേസൺ ഒമർ ഹോൾഡർ (ജനനം നവംബർ 5, 1991). ഒരു വലംകൈയൻ ഫാസ്റ്റ് മീഡിയം ബൗളറും വലം കൈ ബാറ്റ്സ്മാനുമായ ഹോൾഡർ 2013ൽ ഓസ്ട്രേലിയക്കെതിരെ നടന്ന ഏകദിന മൽസരത്തിലൂടെയാണ് വെസ്റ്റിൻഡീസിനുവേണ്ടി രാജ്യാന്തരക്രിക്കറ്റിൽ അരങ്ങേറുന്നത്. 23 വയസും 72 ദിവസവും പ്രായമുള്ളപ്പോൾ ഏകദിന ക്യാപ്ടനായി നിയമിതനായ ഹോൾഡർ ആ പദവിയിലെത്തുന്ന ഏറ്റവും പ്രായം കുറഞ്ഞ വെസ്റ്റ് ഇൻഡീസ് കളിക്കാരനാണ്. 2015 ക്രിക്കറ്റ് ലോകകപ്പിൽ ഹോൾഡറുടെ നേതൃത്വത്തിൽ വെസ്റ്റിൻഡീസ് ടീം ടൂർണ്ണമെന്റിന്റെ ക്വാർട്ടർ ഫൈനൽ വരെയെത്തി. 2015 ഒക്ടോബറിലെ വെസ്റ്റ് ഇൻഡീസ് ടീമിന്റെ ശ്രീലങ്കൻ പര്യടനത്തിൽ ഹോൾഡറെ ടെസ്റ്റ് ടീമിന്റെയും നായകനാക്കാൻ വെസ് ഇൻഡീസ് ക്രിക്കറ്റ് ബോർഡ് തീരുമാനിച്ചു. ഇതോടെ വെസ്റ്റ് ഇൻഡീസ് ക്രിക്കറ്റ് ചരിത്രത്തിലെ രണ്ടാമത്തെ പ്രായം കുറഞ്ഞ ടെസ്റ്റ് ക്യാപ്റ്റനായി ഹോൾഡർ മാറി. ആഭ്യന്തര ക്രിക്കറ്റിൽ ബാർബഡോസ് ട്രിഡെന്റ്സ്,സൺറൈസേഴ്സ് ഹൈദരാബാദ് തുടങ്ങിയ ടീമുകൾക്കുവേണ്ടിയാണദ്ദേഹം കളിക്കുന്നത്.